О Т Ч Е Т
за състоянието на общинската собственост 

и резултатите от нейното управление
 за периода 01.01.2012 г. – 31.12.2012 г.
Г-жи и г-да общински съветници,
Съгласно чл.66а от ЗОС Кметът на общината съставя и предоставя на общинския съвет отчети за състоянието на общинската собственост и за резултатите от нейното управление по видове и категории обекти. Съгласно  чл.8 от НПУРОИ това става ежегодно.

Управлението на общинската собственост през 2012 г. се осъществи съгласно изискванията на нормативната уредба – ЗОС, ЗМСМА, ЗСПЗЗ, НПУРОИ, специалните закони в съответната област и др., както и съгласно приетата с Решение № 8/03.02.2012 г. „Годишна програма за управлението и разпореждането с общинска собственост през  2012 г.” Съгласно цитираното решение Общинският съвет може да извършва промени и допълнения в приетата програма по предложение на Кмета на общината”. Като част от Европейския съюз, през 2012 г. бяха налице различни кризисни явления и в икономиката на България, което намали възможността за инвестиции от страна на физически и юридически лица. По тази причина пазарните отношения претърпяваха различна динамика и в следствие от това заложеното в “Годишна програма за управлението и разпореждането с общинска собственост през  2012 г.” претърпя известна трансформация в смисъл, че  поради липса на интерес с част от заложените имоти не бе извършено разпореждане, а поради интерес към други имоти те бяха включени допълнително в програмата със съответните решения на общинския съвет.
Дейността по управление на общинската собственост бе организирана в следните направления:

1.Актуване на имотите - общинска собственост и завеждането им в регистри. 
През 2012 г. са съставени 232 акта на имоти общинска собственост.
От тях 231 са новосъставени и един е за поправка на вече съществуващ акт за общинска собственост.

Актовете за частна общинска собственост са 221.

Актовете за публична общинска собственост са 11.

През отчетния период /01.01.2012-31.12.2012г./съставените актове за общинска собственост са 227 за земеделски земи и 5 за урегулирани поземлени имоти. 

Най-много актове за общинска собственост са съставени за землищата на с. Мурсалево /69 бр./ , землището на с. Стоб /49 бр./ и землището на с. Пороминово /29 бр./ 
2. Отдаване под наем на имоти и части от имоти  - публична и частна общинска собственост. 

2.1. Спортни съоръжения

- Към стадиона в Заводско селище – гр. Кочериново не е проявяван интерес и не е провеждана процедура по отдаване под наем. До появата на евентуален наемател е възможност съоръжението да се ползва почасово след заплащане на съответна такса.

- В Програмата за 2012 г. по отношение “Спортен комплекс-стадион” в град Кочериново е предвидено отдаване на концесия. Промените в ЗФВС и ППЗФВС постановяват, че процедура по концесия може да се проведе едва след като са проведени процедури по отдаване под наем и отдаване за ползване. В този аспект отдаване на концесия не е извършено, а с решение № 85/04.05.2012 г.  на Общински съвет-Кочериново е стартирала процедура за отдаване под наем. Процедурата по провеждане на публично оповестен конкурс е приключила  и на 07.08.2012 г. е сключен договор за наем за срок от десет години.
2.2. Лекарски  и стоматологични кабинети

 За лекарски кабинет, манипулационна и 1/2 от чакалня в град Кочериново в УПИ 544, парцел І , кв.11, етаж ІІ с обща площ от 35.30 кв.м., Общински съвет-Кочериново взе съответното решение / с извършена корекция/ и процедурата по отдаване под наем е финализирана. На 12.01.2012 г. е сключен договор за наем за срок от 10 години.
За лекарски кабинет, манипулационна и 1/2 от чакалня в град Кочериново в УПИ 544, парцел І , кв.11, етаж І с обща площ от 40 кв.м., Общински съвет-Кочериново взе съответното решение / с извършена корекция/ и процедурата по отдаване под наем е финализирана. На 12.01.2012 г. е сключен договор за наем за срок от 10 години.

За лекарски кабинет в с. Мурсалево в парцел VІ-590 , кв.11,  с обща площ от 18.10 кв.м.,  Общински съвет-Кочериново взе съответното решение и процедурата по отдаване под наем е финализирана. На 17.08.2012 г. е сключен договор за наем за срок от 2 години.

За лекарски кабинет  чакалня в с. Стоб в парцел І-373 ,  с обща площ от 32 кв.м.,  Общински съвет-Кочериново взе съответното решение и процедурата по отдаване под наем е финализирана. На 21.02.2012 г. е сключен договор за наем за срок от 2 години.

За зъболекарски кабинет   в с. Стоб в парцел І-373 ,  с обща площ от 22,80 кв.м.,  Общински съвет-Кочериново взе съответното решение и процедурата по отдаване под наем е финализирана. На 17.08.2012 г. е сключен договор за наем за срок от 5 години.

През 2013 г. приключва срока за наем на зъболекарски кабинет и част от чакалня в УПИ 544, парцел І , кв.11, етаж ІІ – гр. Кочериново с обща площ от 25,70 кв.м. Общинският съвет е взел решение за отдаване под наем и предстои провеждане на процедура.
2.3. Други помещения и имоти
- За помещение /ползвано като магазин/ в с. Драгодан, УПИ ІV-79а, с площ от 57.10 кв.м. процедурата по отдаване под наем е приключила  и на 24.08.2012 г. е сключен договор за наем за срок от пет години.
- За помещение /ползвано като магазин/ в с. Бураново, парцел ІІ, кв.14, с площ от 86,30 кв.м. процедурата по отдаване под наем е приключила  и на 16.01.2012 г. е сключен договор за наем за срок от пет години.

- За помещение /ползвано като магазин/ в с. Боровец, парцел І, кв.11, с площ от 78,60 кв.м. процедурата по отдаване под наем е приключила  и на 16.01.2012 г. е сключен договор за наем за срок от пет години.

- За помещение, ползвано като АТЦ в с. Мурсалево, парцел ІV-665, с площ от 30 кв.м. процедурата по отдаване под наем е приключила  и на 20.08.2012 г. е сключен договор за наем за срок от пет години.

- За помещение /ползвано като кафе-бар/ в гр. Кочериново, УПИ І-1272, с площ от 50,30 кв.м. процедурата по отдаване под наем е приключила  и на 19.01.2012 г. е сключен договор за наем за срок от две години.

- За помещение /ползвано за услуги/ в гр. Кочериново, УПИ І-1272, с площ от 38,50 кв.м. процедурата е приключила  още през 2011 година, отдадено е под наем за срок от пет години и в момента се ползва съгласно предназначението си.
- За помещение /ползвано като ателие за рисуване/ в гр. Кочериново, УПИ І-1272, с площ от 15 кв.м. процедурата по отдаване под наем е приключила  и на 21.01.2012 г. е сключен договор за наем за срок от пет години.

- За открита площ в гр. Кочериново в кв. Х с обща площ от 3,5 кв.м. , ползвани за поставяне на павилион за вестници и списания процедурата по отдаване под наем е приключила  още през 2010 г. , отдадено е под наем за срок от пет години и в момента се ползва съгласно предназначението си.
2.4. Земеделски земи
Решения № 29 и 30 /06.03.2012 г. за отдаване под наем на земеделски земи в с. Драгодан и с. Мурсалево са изпълнени.
По решение № 31 /06.03.2012 г. за отдаване под наем на земеделски земи в с. Бараково процедурата е прекратена поради липса на подадени оферти.

Решение № 32 /06.03.2012 г. за отдаване под наем на земеделски земи /овощна градина/ в с. Цървище е изпълнено. Сключен е договор със спечелилият търга наемател.
По решение № 33 /06.03.2012 г. за отдаване под наем на земеделски земи в с. Боровец е изпълнено и има сключен договор с наемател.
Решение № 34 /06.03.2012 г. за отдаване под наем на земеделска земя в местността “Точилото”, гр. Кочериново / 63, 653 дка/ е изпълнено и има сключен договор с наемател за една година.
Решение № 35 /06.03.2012 г. за отдаване под наем на земеделска земя в местността “Точилото”, гр. Кочериново / 151, 385 дка/ е изпълнено и има сключен договор с наемател за една година.
По решение № 79/04.05.2012 г. за отдаване на земи под наем в различни землища на територията на общината процедурата е приключила относно имот № 000120 в землището на с. Бураново и има сключен договор с наемател. По останалите позиции процедури не са провеждани.
 С решение № 138/06.07.2012 г., Общинският съвет е удължил договор за наем на имот № 001012 в м. “Махалата” в землището на село Бараково с площ от 8.377 дка за срок от 1 /една/ година, при условията, при които е сключен договор от 14.07.2011г. Решението е изпълнено и е сключен договор.

  С решения № 146,147/06.07.2012 г. и решения № 218, 220 и 221/02.11.2012 г. Общинският съвет е възложил отдаването под наем на земеделски земи в различни землища на територията на общината. Решенията са изпълнени и има сключени договори. Решение № 219/02.11.2012 г. не е изпълнено поради това, че на насрочения търг не са подадени валидни оферти.
След съответните промени в ЗСПЗЗ бе дадено право маломерни имоти да се отдават под наем без търг или конкурс с решение на общинския съвет, което бе отразено в НПУРОИ и процедурите,касаещи тези имоти, бяха улеснени.  С Решение на Общинския съвет бе постановено,че всички маломерни имоти от ОПФ по населени места, с площ до 10 /десет/ дка, могат да се отдават под наем за една година без търг или конкурс. Във връзка с това, през 2012 г. са сключени 35 договора за отдаване на маломерни имоти за една година.

До настоящия момент процедурите по отдаване под наем на имоти общинска собственост са 100 % успешни, а при земеделските земи успеваемостта е около 80-90%.   
Приходите от отдаване под наем съгласно сключените договори трудно се калкулират в момента, защото  плащанията са месечни и са отсрочени във времето за срока на договора. 
Събираемостта на наемите е много добра. От отдадени помещения и земеделски земи за 2012 г. несъбрани наеми няма. 
3. Отдаване на помещения за безвъзмездно управление на юридически лица, които са на издръжка на държавния бюджет.

- С решение № 136/06.07.2012 г., Общинският съвет е възложил на кмета на общината изпълнението по сключване на договор за безвъзмездно управление на помещение /кабинет/ с обща площ 14,25 кв.м от втори етаж на административна сграда на Община Кочериново в УПИ І-1272, 599, кв.10 по плана на гр. Кочериново, представляващ публична общинска собственост съгласно АОС № 244/01.07.2003г. на Дирекция „Бюро по труда” – Дупница, филиал Кочериново за срок от 5 /пет/ години. Решението е изпълнено и е сключен договор.

- С решение № 137/06.07.2012 г., Общинският съвет е възложил на кмета на общината изпълнението по сключване на договор за безвъзмездно управление на  3 стаи /с № 4,5 и 6/ с обща площ 93,06 кв.м /съгласно приложената схема/ от втори етаж на административна сграда на Община Кочериново в УПИ І-1272, 599, кв.10 по плана на гр. Кочериново, за нуждите на териториална структура на юридическо лице на бюджетна издръжка , а именно Областна дирекция „Земеделие” – Кюстендил за срок от 5 /пет/ години. Решението е изпълнено и е изпълнено и е сключен договор.
- В УПИ І-1272, 599, кв.10 по плана на гр. Кочериново /страда на общинската администрация/ продължава ползването на шест броя помещения с обща площ от 96 кв.м., отдадени за ползване с Договор от 01.07.2011 г. на Агенция за социално подпомагане.
4. Разпореждане с имоти и вещи - общинска собственост по реда на Закона за общинската собственост
- УПИ І-1299, кв.7А по плана на гр.Кочериново - Недвижим имот "Бивша сграда на АПК-гр.Кочериново" със ЗП=286 кв.м. - 3МС+1/2МС – По решение № 42 /06.03.2012 г. за продажба на ІІІ,ІV етаж от бивша сграда на АПК, гр. Кочериново,  процедурата е прекратена поради липса на подадени оферти.. Продадени са  първи, втори етаж и два броя гаражи до края на 2010 г. 
- Сграда /бивша поща/, масивна конструкция, един етаж, застроена площ 56 кв.м, година на построяване – 1932 г. гр. Кочериново – предвидена за разпореждане - продажба не е извършвана. Поради опасност от самострутване на сградата със заповед на кмета на общината по ЗУТ сградата е премахната.
- Имот № 113, парцел ІІІ, кв.9, по плана на село Бураново, едноетажна масивна сграда /кино/ със ЗП=153 кв.м.; предвидена за разпореждане - продажба не е извършвана

-  обособено помещение част от ІІ-ри етаж състоящо се от 150.90 кв.м. реална площ и част от мазе с площ 81.96 кв.м. със съответните идеални части от общата част, находящи се в бивша административна сграда на община Кочериново, УПИ І-599, кв. 10 по плана на град Кочериново, община Кочериново, АОС № 1030 от 12.10.2010 г. - предвидена за разпореждане - продажба не е извършвана. 
Въпреки предоставената възможност за закупуване на общински имоти, в които преди години с отстъпено право на строеж гражданите са построили жилищни сгради, през 2012 г. също малко от тях се възползват от тази възможност. С решения с номера  209, 210, 211, 212, 213 /05.10.2012 г. Общинският съвет е възложил продажба на УПИ с ОПС в с. Бараково, с. Боровец и гр. Кочериново. Решенията са изпълнени, сключени са договори с купувач.
Решение № 9/03.02.2012 за продажба на ПИ № 039048, с. Стоб, м. Герено от 0,840  дка. е изпълнено. Сключен е договор с продавача.




По решение № 36 /06.03.2012 г. за продажба на ПИ 118029, м. Каракьор, Кочериново  процедурата е прекратена поради липса на подадени оферти.
Решение № 39 /06.03.2012 г. за продажба на ПИ 115048, м. Чалтиците, с. Бараково,  е изпълнено. Има сключен договор с купувач.

Решение № 40 /06.03.2012 г. за продажба на ПИ 074006, м. Чекуто, с. Бараково,  е изпълнено. Има сключен договор с купувач.

Решение № 41 /06.03.2012 г. за продажба на ПИ 074003, м. Чекуто, с. Стоб,  е изпълнено. Има сключен договор с купувач.

По решение № 60 /06.04.2012 г. за продажба на ПИ № 015028 в с. Пороминово процедура по публичен търг не е откривана поради факта, че собственик е извършил заснемане върху общинския имот.

По решения № 61, 62, 63, 64 /06.04.2012 г. за продажба на земеделски земи № 011012, 011032, 011011, 011029 в с. Пороминово процедурите са прекратени поради липса на подадени оферти.

По решение № 66/06.04.2012 г. за продажба на ПИ № 024134 в с. Бараково е проведена процедура по публичен търг и има сключен договор с купувач.

По решение № 66 /06.04.2012 г. за продажба на ПИ № 024135 в с. Бараково процедура по публичен търг не е откривана поради факта, че собственик е извършил заснемане върху част от общинския имот.

Решение № 68 /06.04.2012 е изпълнено, като кметът на общината е предоставил поименен списък с имоти от ОПФ за обезщетяване. Списъкът е приет с решение на общинския съвет.

По решения № 89, 90, 91, 92, 93, 96, 97, 98/04.05.2012 г.   за продажба на поземлени имоти в землището на с. Бураново и № 99, 100, 102, 103, 104, 105, 106, 107/04.05.2012 г.  в землището на с. Мурсалево не са проведени търгове поради липса на интерес към имотите, повечето от които са с площ до 1 дка.
По решение № 101/04.05.2012 г.  относно поземлен имот № 080032 в землището на с. Мурсалево е проведена процедура по публичен търг, има сключен договор с купувач.

По решение № 94/04.05.2012 г. е проведена процедура по провеждане на публичен търг и има сключен договор с купувач.

По решения № 122,123,128 за продажба на поземлени имоти /съответно № 000710, 000658, 000074/ в землището на с. Крумово е проведена процедура по публичен търг и има сключен договор с купувач.

По решения № 124, 125, 126, 127 за продажба на поземлени имоти /съответно № 000624, 000625, 000627/ в землището на с. Крумово и решение № 129 /имот № 054070/ в землището на с. Мурсалево не са проведени търгове поради липса на интерес към имотите. 

По решение № 37 /06.03.2012 г. за продажба на ПИ 080002, м. Лилячето, с. Бараково процедурата е прекратена поради сериозни разминавания между наличните документи за имота/ АОС, скица/ и фактическото състояние на имота. Взето е решение на общинския съвет за отмяна на решението за продажба.  
По решение № 38 /06.03.2012 г. за продажба на ПИ 081016, м. Прокаро, с. Стоб,  процедурата е прекратена поради липса на подадени оферти.
С решения № 148,149/06.07.2012 г., Общинският съвет е възложил прекратяването на съсобственост чрез продажбата на имоти 16/2470 ид. ч. от  УПИ XLIV – 1412 и 236/5869 ид. ч. от  УПИ XLV – 1412 в гр. Кочериново. Решенията са изпълнени и има сключени договори.

С решение № 150/06.07.2012 г., Общинският съвет е възложил продажба чрез публичен търг на земеделска земя, ПИ №024172 в землището на с.Бараково. Решението е изпълнено и е сключен договор с купувач.
С решение № 198/10.09.2012 г., Общинският съвет е възложил продажба чрез публичен търг на земеделска земя, ПИ № 028014 в землището на с.Стоб. Решението е изпълнено и е сключен договор с купувач.

С решение № 200/10.09.2012 г., Общинският съвет е възложил продажба чрез публичен търг на земеделска земя, представляваща  имот №027014 в землището на с.Пороминово. Решението е изпълнено и е сключен договор с купувач.

С решение № 203/10.09.2012 г., Общинският съвет е възложил продажба чрез публичен търг на земеделска земя, представляваща  имот №114016 в землището на гр.Кочериново. Решението е изпълнено и е сключен договор с купувач.

С решения с номера от 163 до 178/03.08.2012 г. Общинският съвет е възложил продажба чрез публичен търг на шестнадесет броя земеделски имоти с номера от 028001до 028016 в землището на с. Стоб, общ. Кочериново, м/ст „Габеро”. Решенията са изпълнени, сключени са договори с купувач.

С решение № 179/03.08.2012 г., Общинският съвет е възложил продажба чрез публичен търг на земеделска земя, имот № 024154 в землището на с.Бараково, общ.Кочериново, местност „Полето”. Решението е изпълнено и е сключен договор с купувач.
Неизпълнени решения за продажба на имоти поради неподадени оферти и липса на интерес към тях са решение № 151/06.07.2012 г. за имот пл. №008028 в землището на с. Бураново, решение № 197/10.09.2012 г., за имот № 009064 в землището на с. Боровец , решения № 201,202/10.09.2012 г. за  имот № 017020 и имот № 017012 в землището на с. Пороминово, решение № 231/07.12.2012 г. за имот № 016047в землището на с.Бараково.
За разлика от отдаването на имоти под наем, при провеждането на процедури по продажба на имоти общинска собственост по-често се наблюдава практиката да липсва интерес и да няма подадени оферти. Поради цялостната икономическа обосновка все по-трудно се намират физически и юридически лица, готови да инвестират средства включително и в сферата на селскостопански земи.
Взети решения и проведени търгове за учредяване право на строеж през 2012 г. няма.
През 2012 г. не е предоставена земя за оземляване чрез прехвърляне правото на собственост на безимотни и малоимотни граждани. 
Всички разпоредителни сделки с имоти и вещи общинска собственост през 2012 г. са проведени съгласно решението на общинския съвет и според изискванията на ЗОС и НПУРОИ с публичен търг/конкурс освен тези, за които в закон и в съответното решение е посочено друго.
5. По отношение на имотите, които общината има намерение да предложи за предоставяне на концесия или са предоставени за такава:

5.1. В Годишната програма бе залегнал обект “Водоем извън регулацията на гр.Кочериново с площ - 11,934 кв.м., м."Джанговица", АОС № 37/01.09.1999 г. за публична общинска собственост”. С Решение № 117 от Протокол №12 от 28.07.2008 г., се обявява процедура по предоставяне на концесия с предмет и обект на концесията: управление и поддръжка на водоем № 693,находящ се в гр. Кочериново, местността Джанговица. Поради връщане на решението от областния управител заради пропуски в изискванията на чл.39 от Закона за концесиите с Решение № 129 от Протокол № 14 от заседание на Общински съвет град Кочериново на 22  август 2008 година решението е отменено. В последствие бяха налице неколкократни промени в Закона за концесиите /в периода 2008-2011г. общо седем/ , което затрудни общинската администрация при изготвянето на документация относно отдаването на обекта и наложи необходимост от консултации с външни специалисти. По тази причина въпреки ежегодното му включване в програмите за управлението и разпореждането с общинска собственост, до 31.12.2012 г. не е стартирала процедура за отдаване под концесия. В същото време тромавите процедури намаляват интереса към предоставяне на обекта за концесия. Във връзка с гореизложеното в програмата за 2013 г. този обект е отпаднал.
5.2. Продължава стопанисването на стадиона в с. Мурсалево от концесионер, на който съоръжението е отдадено на концесия за срок от десет години / до 2017 г./ Стопанисването на обекта е съгласно изискванията на договора и състоянието му е много добро. Проблем със стопанисването на обекта възниква заради преминаването на АМ “ Струма”, чието трасе е предвидено да премине през част от стадиона. Общинската администрация и Общински съвет-Кочериново са изложили мотивирано своите становища по проблема пред компетентните институции, но към настоящия момент разрешаването му е извън компетенциите само на община Кочериново.
6. Замяна на собственост 
През 2012 г. замяна на имоти общинска собственост не е извършвана.
7. Имоти предоставени на търговски дружества

7.1. През 2012 г. не са предоставяни имоти за ползване от търговски дружества
7.2.Съгласно Решение № 28/02.05.2006 г. общината продължава да е съдружник в “Спортела”  ООД с 32 500 лева апортна вноска, срещу които има 325 дяла всеки по 100 лева или общо 32 500 лева представляващи 20% от капитала на дружеството. Апортната вноска е по АОС № 473 в размер на 155,487 дка. в землището на с. Пороминово. С Решение № 61/2006 г. е определена като допълнителна апортна вноска обект „Сграда за битово и търговско обслужване на населението” УПИ 83 по плана на с. Пороминово със застроена площ 458,55 кв.м. на стойност – 41 900 лева. С решение № 64/2008 г. апортната вноска е намалена на 298,03 кв.м.
7.3. През 2010г. Общински съвет гр. Кочериново прекратява еднолично дружество с ограничена отговорност  “КОЧЕРИНОВОАГРОТЕХ” ЕООД поради факта, че след учредяването си дружеството не разви никаква дейност, няма назначен персонал, няма приходи, няма разходи, не е апортирано имущество в неговия капитал и т.н. Ликвидацията е вписана в съда и процедурата продължава. Предстои заличаване на дружеството в Търговския регистър, за което е необходимо и приемане на съответното решение от Общинския съвет по приемане на годишен отчет, баланс и пояснителен доклад за 2012г. След изготвянето им те ще бъдат предложени на вниманието на Общинския съвет.
7.4. В многопрофилна болница за активно лечение “Д-р Николай Василев” АД гр. Кюстендил общината има дялово участие от 1269 бр. акции на стойност 12 690 лв., които са прехвърлени активи след преобразуване на окръжна болница. 
 8. Вещи общинска собственост 
 Вещите общинска собственост се стопанисват съгласно предназначението им. През 2012 г. не е извършвано отдаване на вещи под наем или продажба на вещи.
След извършена инвентаризация на наличните вещи и движимо имущество част от вещите, които са негодни за употреба поради морална амортизиция, повреди и др. са бракувани. 
9.  Полагане на грижи и стопанисване на имотите общинска собственост.

При управлението на общинската собственост през 2012 г. са спазени основните принципи, залегнали в програмата, а именно законосъобразност,  приоритетност на обществения интерес, публичност, целесъобразност, състезателност при  разпореждането.

Управлението и разпореждането с общинската собственост през изминалия период се осъществяваше с решения на Общински съвет - Кочериново.

Състоянието на имотите общинска собственост е добро. Общината полага грижите на добър стопанин за тях, доколкото това е възможно с оглед на ограничените финансови ресурси. Наемателите стопанисват добре наетите помещения, като вместо на общината да се налага да стопанисва свободни и ненужни помещения и да прави разходи за това, помещенията се стопанисват и носят приход. 
Публичната общинска собственост и през 2012 година продължи да се стопанисва съгласно изискванията на нормативната уредба и с оглед общественополезния характер на този вид собственост.

· местните пътища, улици и площади се поддържат в добро състояние. Ремонтира се навременно пътната настилка. Полагат се грижи за настилките на тротоари и площадни пространства. Пътищата се снегопочистват и опесъчават през зимния сезон. Част от площадите се облагородяват , а на други места /с. Стоб, с. Мурсалево/ се реконструиран напълно по спечелени проекти.
· спортните съоръжения в лицето на стадионите в с. Мурсалево и гр. Кочериново се стопанисват съгласно предназначението им, като са оборудвани и се поддържат във възможно най-добър вид. За терена в с. Стоб, ползван като стадион, предстои с приемането на ПУП нормативното му регламентиране като такъв. Липсата на интерес към някои от стадионите или терените, използвани за спортни цели налага по-ефективни мерки за стопанисването им от страна на кметовете на населени места.
· Сградите с административно, здравно, образователно и културно и предназначение се стопанисват съгласно основното им предназначение. При отдаване под наем на обекти в тези сгради, които не са необходими за нуждите на общината, или при предоставяне за управление на части от имоти съгласно ЗОС, е налице съобразяване с тяхното основно предназначение.Освен това винаги са налице клаузи с изисквания относно доброто стопанисване от страна на наемателя или ползвателя. 

Част от административната сграда на община Кочериново с решения на общинския съвет е предоставена за управление на други бюджетни организации или техни подразделения – Служба по земеделие, Бюро по труда / съответно през 2012 г. са подписани нови договори/, Агенция за социално подпомагане / с подписан договор преди 2012 г./
Остават същите констатации както през 2011 г. относно стопанисването на имоти, представляващи закрити и нефункциониращи напълно или частично сгради /образователни, административни, културни и др./ Подобни сгради, особено извън общинския център са строени отдавна и поддържането им и съответно охраната е изключително трудно от финансова гледна точка,  като липсва и експертна оценка доколко това изобщо е рентабилно. Към част от тях съществуват и определени нормативни изисквания относно евентуално стопанисване или разпореждане. Въпреки това тези от имотите, които са със сравнително запазен сграден фонд могат да се използват за културни, образователни, социални или здравни дейности. В този аспект  освен в правомощията на общинския съвет да вземе решения за по-добро управление,  в правомощията на кметовете на населени места е да предлагат начини за по-добро стопанисване при  проявен интерес от инвеститори. 

Частната общинска собственост се стопанисва съобразно нуждите на общината и във връзка с необходимостта от местни приходи. Имотите – частна общинска собственост, по своя характер са предимно земеделски земи и в редки случай урегулирани поземлени имоти, сгради и помещения. Върху част от урегулираните поземлени имоти е отстъпено право на строеж. Сградите и помещенията, които не са необходими за нуждите на общината се отдават под наем. С част от имотите са извършени разпоредителни действия - продажба.

През 2012 г. бе постигнат напредък в управлението на земеделските земи, собственост на община Кочериново. Фактът, че на общината бяха предоставени голям брой имоти / в същото време повечето маломерни и разпокъсани/ съгласно чл. 19 от ЗСПЗЗ затрудняваше тяхното ефективно стопанисване. През 2011 и  2012 г. за голяма част от тях бяха съставени актове за общинска собственост на базата на актуални скици. Преустановиха се случаите, когато лица без правно основание стопанисват общински земи. Със всички ползватели са сключени съответните договори за наем.
По-големи масиви общината притежава в лицето на мерите и пасищата, но те са публична общинска собственост и съществуват ограничения относно начина на разпореждане с тях. Съгласно предвидените в ЗСПЗЗ и ППЗСПЗЗ процедури към настоящия момент Общинският съвет е приел Наредба за стопанисване, управление и предоставяне на общински пасища и мери на територията на община Кочериново. Прието е решение за предоставяне на мери и пасища по землища за индивидуално и общо ползване.
Проблем продължава да съществува с част от имотите общинска собственост, в които лица са извършили заснемане за възстановяване, но не предприемат действия по приключване на процедурите. Така наличието на заснемане по скица-проект върху общинския имот /често върху нищожна част от него/ блокира възможността за разпореждане с целия имот.

Проблеми възникват и заради несъответствия в нормативната уредба, поради което от една страна общината е собственик и има право на управление и разпореждане с имоти по чл. 19 , а от друга страна бивши собственици предявяват претенции за издаване на решение от общинската служба по земеделие за признаване на правото на възстановяване на собствеността в съществуващи или възстановими стари реални граници. Подобни правни противоречия водят освен до пречки за ефективно управление на имотите и до спорове от материален характер.
10. Планирани и изпълнени собствени приходи по бюджета за 2012 г. 
Планираните и изпълнени собствени приходи за 2012 г. са както следва:




        Планирани                                   Изпълнено
Собствени приходи през 2012 г. :

а/. от наеми …. ………………………-  26 000 лв.       

  16 463 лв.

б/. от продажби……………………….- 100 000 лв       

  58 073  лв.       
в/. от концесии ……………………….-  7 000  лв.       

  10 246   лв.


г/. други……..…………………….-     577 090  лв.    

 538 606  лв. 
- от имуществени данъци ………           90 871 лв.           
   99 448 лв.

- от неданъчни приходи ……….           486 219 лв.       
439 158 лв.

Кмет на община Кочериново………………..

/ Иван Минков/

